A magyarok rosszul dolgoznak
Alacsonyabb a munkaerőpiac hatékonysága Magyarországon, mint például Chilében.
A munkaerőpiac versenyképességében nemcsak Görögország vagy Spanyolország előzi meg hazánkat, hanem többek között Chile is. Az Eurostat és a CIETT adataira épülő előrejelzések azt is kimutatták, hogy 2020-ra csaknem 150 ezer fős hiány várható felsőfokú végzettségűekből Magyarországon. Ez még akkor is így van, ha figyelembe veszik a frissdiplomások belépését és a nyugdíjasok egy részének visszatérését a munkaerőpiacra. Középfokú végzettségűekből ugyanakkor félmillióval több lesz annál, mint amennyien el tudnak helyezkedni.

„Nemcsak a végzettség szintje jelent problémát, hanem az is, ha a leendő munkavállalók más ismereteket szereznek, mint amilyenre a vállalatoknál szükség van” – mondta Baja Sándor, a Randstad Hungary ügyvezető igazgatója egy a nemzetközi munkaerőpiaccal foglalkozó rendezvényen. Jelenleg az uniós országokban átlagosan 77 százalék dolgozik a végzettségének megfelelő szakterületen, hazánkban viszont csak 71 százalék.

Az előrejelzés alapján ráadásul további nehézségekre kell számítani: 8 év múlva a gyártás területén több mint 200 ezres, a kereskedelemben pedig csaknem százezres túljelentkezés várható az elérhető állásokra (főleg alap- vagy középfokú végzettséggel rendelkezőkből). Eközben az építőiparban és az üzleti szolgáltatások területén hiány lesz jól képzett munkaerőből, például mérnökökből és IT-szakemberekből.
Belföld